還郭祥正詩卷
作者：劉摰
朝代：宋

paragraphs: 李杜酒死詩不作，風雅三百年來窮。
世儒未必甘汩沒，才不迨志終無功。
汾陽有人字功甫，歘然聲價來江東。
當時未冠人已識，知音第一惟梅翁。
翁主詩盟世少可，一見旗鼓欣相逢。
當友不敢當師禮，呼以謫仙名甚隆。
君亦自謂太白出，世姓雖異精靈同。
姑蘇江水瑩寒鑑，江上碧玉排羣峰。
壯吟豪醉售佳境，日題百紙傾千鍾。
折腰藍綬豈所樂，養親斗粟曾未充。
蓬萊幽夢掛寒月，青山歸思隨飛鴻。
書來寄我三巨軸，華緘開破溪雲封。
駭然按劍覽珠璧，悸若赤手勍蛟龍。
長吟千言短數百，造語險怪神爲工。
四明賀老忽去世，伯牙悲愴閑焦桐。
嗟予逢子衆人後，今其所得何最豐。
前日過我北池上，正是清露沾高松。
涼軒坐聽哆宏辨，瀑布千丈懸秋風。
謫仙有此願自重，世俗酣尚惟纖穠。
彼其耳目不自信，滔滔誰樂聞鼓鐘。
太上雅意興禮樂，一日鑒賞期至公。
煌煌帝業子當頌，勿歎憔悴空山中。